Vi har talt med en række danske og internationale forskere, der alle siger det samme: Der er ikke videnskabelig dokumentation for, at 5G-netværket har sundhedsskadelige konsekvenser.

- Ser man samlet på den eksisterende forskning, så tyder det ikke på, at der er helbredseffekter inden for de grænseværdier, man har fastsat, siger eksempelvis Aslak Poulsen, som forsker i stråling for Kræftens Bekæmpelse.

Den konklusion bekræfter græske Theodoros Samaras, professor i fysik på Aristotle University of Thessaloniki i Grækenland. I fælleskab med en række internationale forskere har han stået i spidsen for en EU-rapport om potentielle sundhedseffekter ved de elektromagnetiske felter, som skabes af blandt andet mobilstråling.

Hvad er 5G-netværket? 5G står for 'femte generation' af mobilt bredbånd.

5G-netværket er en forbedret radiobølgeteknologi, som består af det, der kaldes elektromagnetiske radiobølger.

Regeringen har planlagt, at udrulningen af 5G skal ske senest i 2020, og formålet er at give danskerne hurtigere og bedre internet.

I dag har vi 4G i Danmark, den 'fjerde generation' af mobilt bredbånd. Kilde: Videnskab.dk Kilde: Energi- forsynings- og klimaministeriet

- Som det ser ud lige nu, er der ingen grund til at bekymre sig om 5G-netværket, siger han.

Den konklusion er Sundhedsstyrelsen også nået frem til.

- Helt overordnet er det Sundhedsstyrelsens vurdering, at der ikke er grund til at være bekymret for, at der skulle være en sundhedsrisiko forbundet med 5G, skriver styrelsen på sin hjemmeside.

Men hvorfor er folk så bekymrede?

Der findes enkelte studier, der peger på en sammenhæng mellem sundhedsskader og stråling, og hvis man udelukkende ser på dem, kan man nemt få det indtryk, at der er grund til bekymring.

- Du kan finde nogle studier, der viser noget, men der er så ufattelig mange studier alt i alt, og de viser næsten alle sammen, at ingenting kan eftervises (altså at studiet gentages og bekræfter resultatet, red.), fortæller Gert Frølund, som er en af verdens førende forskere i radiofrekvensstråling på Aalborg Universitet.

Det er Christoffer Johansen enig i. Han er ph.d. og overlæge på Rigshospitalet, tidligere forskningsleder i Kræftens Bekæmpelse og i dag Sundhedsstyrelsens faste sagkyndige rådgiver på området. Han forklarer:

- De bedst gennemførte og mest anerkendte undersøgelser har ikke vist, at der er den øgede risiko, som det påstås, tilføjer han.

Detektor bad også flere af eksperterne om at forholde sig til den appel mod 5G, som ca. 200 forskere har underskrevet.

- Med al respekt, så er mange af dem, der har skrevet under, ikke eksperter inden for området, siger Eric van Rongen, som er formand for den uafhængige, internationale kommission for beskyttelse mod ikke-ioniserende stråling ICNIRP.

Ikke-ioniserende stråling Radiobølger, der bruges i mobile netværk, udsender ikke-ioniserende stråling. Det står i modsætning til ioniserende stråling, eksempelvis UV-stråling, som kan være kræftfremkaldende. Energien i ikke-ioniserende stråling er derimod for lav til at kunne trænge ind i kroppen og ødelægge genetisk materiale. Kilde: Sundhedsstyrelsen

Det samme siger Gert Frølund, der sammenligner 5G-debatten med debatten om menneskeskabt global opvarmning:

- I klimadebatten kan man stadig finde forskere, der mener, at vi bevæger os mod en istid. Nu er de bare ikke 1,0 procent længere, men 0,1 procent. Det samme gælder 5G-debatten, hvor man kan finde studier, der peger i en anden retning. Men jeg er ked af, hvis man kun fokuserer på dem, for der er få af dem, og der er typisk tale om ukvalificerede studier, siger han.

Forskerne, vi har talt med, er dog samtidig enige om, at der er brug for mere viden og forskning på området. Af samme årsag har WHO siden 2011 haft et vågent øje på mobilstråling, der er blevet kategoriseret på en liste over ting, der er såkaldt ’potentielt kræftfremkaldende’. På den liste findes også ting som syltede grøntsager og aloe vera-ekstrakt.

Hvis man trods ovenstående stadig er bekymret, så kan man lade være med at holde mobilen tæt på hovedet, nævner Gert Frølund.

- Det er nemlig, når man holder mobilen tæt til hovedet, at eksponeringen er stærkest, siger han.